মেয়েটার বয়স তখন খুব বেশি নয়। ৮ কি ৯ হবে। ওড়িশি নাচের হাতেখড়ি সবে শুরু। তখনই জানতে পেরেছিল ওড়িশি হল ওড়িশার নাচ। জগন্নাথদেবকে সামনে রেখে এই নাচ করা হয় বা এমন আরও অনেক কিছু। ইতিমধ্যেই তার পুরীর জগন্নাথ দর্শন দু’বার হয়ে গেছে। ছোটো হলেও একটু একটু করে জগন্নাথের ওই অদ্ভুত কালো রূপের সামনে ওড়িশি নাচ করার বাসনা বুকের ভেতরে দানা বাঁধতে শুরু করেছিল তার। স্টেজের এক পাশে জগন্নাথের মূর্তি রেখে তাঁর সামনে নাচ সে অনেক করেছে। কিন্তু তাতে মন ভরেনি। দিবাস্বপ্ন দেখেছে খোদ পুরীর জগন্নাথ মন্দিরে কালো মানিকের সামনে ওড়িশি নাচবে। একটু একটু করে সে বড়ো হয়েছে। স্বপ্নটাও ক্রমশ বড়ো হয়েছে। কিন্তু তা পূরণ হওয়ার সুযোগ আসেনি। রোজ ঘুমোনোর আগে চোখ বুঁজলেই একটা ছবি চোখের সামনে ভেসে উঠত তার। একটা আসমানি রঙের ওপর ওই কালো রঙের মন্দির পাড়ের একটা ড্রেস আর তাতে নাচের রুপোলি সব গয়না, মাথায় কাশ রঙের মুকুট পরে জগন্নাথবন্দনা করছে। আর তা যে-সে জায়গায় নয়। খোদ শ্রীক্ষেত্রের জগন্নাথধাম। কিন্তু হলে কী হবে। তার মা যে বড্ড ভয় পান, মেয়ে ওই মন্দিরে নাচলে যদি সেখানকার সেবকরা মেয়েকে দেবদাসী বলে ধরে নেয়। তাই মন্দিরে নাচের স্বপ্নপূরণ হওয়াটা দুরাশা হয়ে যায়।